b"\n_START_ARTICLE_\nSant Esteve de Madremanya\n_START_SECTION_\nDescripci\xc3\xb3\n_START_PARAGRAPH_\nL'edifici \xc3\xa9s de grans proporcions i t\xc3\xa9 planta d'una \xc3\xbanica nau molt ampla i absis semicircular d'igual amplada. El tret m\xc3\xa9s rellevant de la construcci\xc3\xb3 ve donat per la seva una doble funci\xc3\xb3, religiosa i defensiva, que condiciona la seva fesomia, austera i s\xc3\xb2bria, conservant alguns dels elements de fortificaci\xc3\xb3._NEWLINE_La cap\xc3\xa7alera semicircular \xc3\xa9s la part m\xc3\xa9s antiga i mostra les arcuacions llombardes. Les dues petites capelles laterals (altars dedicats a santa Maria i sant Miquel) s\xc3\xb3n cobertes amb volta apuntada del segle XVI i buidades en el gruix del mur, que abasta els 2 m de gruix. La nau \xc3\xa9s coberta per una volta de can\xc3\xb3 refor\xc3\xa7ada per arcs formers adossats als murs laterals de 3 m de gruix. Als peus trobem un cor (1514), suportat per una volta de creueria, al qual s'hi accedeix per una escala de cargol, encastada al mur de ponent i que arriba fins al nivell de la coberta, avui sobreal\xc3\xa7ada i convertida en unes golfes._NEWLINE_Un cos afegit al segle XVIII al costat esquerre de l'absis fa de sagristia. El campanar, amb decoraci\xc3\xb3 renaixentista, \xc3\xa9s de torre quadrada i coberta piramidal i data de mitjan segle XVI. Sobre l'absis s'al\xc3\xa7a una altra torre de guaita que conserva un forn per utilitzar en cas de setge._NEWLINE_La fa\xc3\xa7ana principal, orientada a O, t\xc3\xa9 una senzilla portada d'arc apuntat defensada per un matac\xc3\xa0. Existeix una aiguabeneitera, de pedra nummul\xc3\xadtica o de Girona.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 actual fou bastida sobre un temple anterior documentat el 1078. L'edifici \xc3\xa9s una obra tardana, probablement de la fi del segle XIII o ja del segle XIV._NEWLINE_Quant a la documentaci\xc3\xb3 hist\xc3\xb2rica, consta que l'any 1300 el bisbe de Girona atorga el llu\xc3\xafsme, mitjan\xc3\xa7ant el cobrament de 2000 sous i la reserva de domini directa, de la compra de la d\xc3\xa8cima de la parr\xc3\xb2quia realitzada per Jaume de Riera. Pels volts d'aquesta data s'inicia la cap\xc3\xa7alera d'estil rom\xc3\xa0nic tard\xc3\xa0. Les dues capelles, malgrat ser de la mateixa cent\xc3\xbaria, ja presenten arcs apuntats._NEWLINE_El 1400 Mart\xc3\xad I l'Hum\xc3\xa0 recomana a la Germandat de Sant Miquel erigir un altar dedicat al sant. En la visita pastoral del 1402 consta que cal continuar les obres que havien quedat interrompudes. Al segle XVI es cobreix la volta, es fa el cor (1512) i s'aixeca el campanar. Al segle XVIII es va fer un retaule de fusta tallada que representava sant Miquel pesant les \xc3\xa0nimes, que sortien del purgatori, amb unes balances. La darrera intervenci\xc3\xb3 t\xc3\xa9 lloc el 1871 en afegir un cos amb funci\xc3\xb3 de sagristia._NEWLINE_L'any 1936 fou objecte del saqueig i la crema de les diverses imatges i retaules barrocs que l'ornaven. Recentment s'ha restaurat la teulada."